Nu må I virkelig snart se at pille fingeren ud og levere den service, I har bundet jer til I Trafikkontrakten af 2015, som er indgået med Transportministeriet. I månedsvis henover sommeren har jeg og resten af Hovedstadsregionen skullet tolerere aflysninger, forsinkelser, sporarbejde, nedsat drift, spontant ændrede køreplaner og jeg ved ikke hvad fra jeres side pga. et sporarbejde, som viste sig at trække ud og vare længere end lovet, og som højst sandsynligt havde kunnet gennemføres langt hurtigere og med langt færre gener for offentligheden, end tilfældet var.
Endelig fra og med slut august burde der så, efter langtrukne udsigter til forbedringer, endelig herske normaldrift for en tid på s-togsnettet igen (inden nyt sporarbejde og dertilhørende nedsat drift atter begynder i efteråret, jf. jeres egen informationsside (og jeg havde tilføjet link til kilden, hvis ellers Trustpilot havde tilladt det).
Alligevel skal jeg immervæk her til aften (d. 1.-2. September, 2017) skuffes noget så gevaldigt igen igen!
Af bitter erfaring har jeg desværre måttet lære mig selv, at hvis man har nogen aftaler, der involverer en tog-/busrejse med DSB/Movia, så må man tjekke Rejseplanen flere gange i løbet af aftenen for at sikre sig, at de fra DSB/Movias side lovede afgange ikke pludselig er ændret/aflyst/forsinket.
Derfor har jeg på en bytur her til aften atter flere gange holdt mig opdateret på Rejseplanen om mine muligheder for hjemrejse fra Nørreport til Vangede station; en rejse, der burde (ifølge Rejseplanens løfter) tage 15 minutter og forløbe med s-togslinje A helt uden skift – en idiotsikker plan.
Alligevel skal jeg stå her til aften, efter min bytur, hvor jeg (med vilje for at undgå komplikationer med offentlig transport) er taget tidligt hjemad, og skuffes noget så gevaldigt (igen igen) af den offentlige transport, vi har til rådighed her i Hovedstadsregionen.
Jeg sidder inde ved Vandkunsten nær Slotsholmen kl 23:00 og tjekker atter Rejseplanen for at sikre mig for sidste gang, at jeg kan komme hjem med s-togslinje A som planlagt, da jeg pludselig konfronteres med aflysninger på selvsamme linje i hele tidsrummet mellem kl 22:56 og 00:56! Altså 7 aflysninger i træk på linje A i nordgående retning, som efterlader et 2½-timers hul, hvor der simpelthen ikke kører ét eneste tog der! En fredag aften i bedste gå-i-byen-tid!
Hvad er det for en mangel på service at tilbyde kunder, der betaler et fast månedligt kontingent på hundredvis af kroner til jer for selvsamme service oven i den enorme statsfinanciering, I i forvejen modtager?
Efter hastige overvejelser om mine øvrige muligheder finder jeg frem til en hjemrejse med buslinje 6A, som (i stedet for de 15 minutter med s-togslinje A) tager 40 minutter fra Nørreport station og indebærer en del mere gang.
Jeg styrter febrilsk afsted for at nå linje 6A, når den akkurat og forestiller mig så, at jeg, trods atter at være blevet skuffet af DSB, er reddet.
Sørenjenseme om der så ikke er endnu flere skuffelser i vente. På Emdrup Torv (2,4 km fra mit hjem i Vangede) stopper chaufføren bussen og meddeler over højttaleren, at han (trods Rejseplanens løfter om kørsel hele vejen til Erik Bøghs Allé, hvorfra jeg iflg. Rejseplanen skulle stå af og gå resten af vejen hjem) ikke kører længere. Jeg står altså efterladt på Emdrup Torv kl. 00:20 (allerede 40 minutter efter min afgang fra Vandkunsten), stadig lidt beruset fra min bytur, iklædt lidt for lidt tøj til en længerevarende gåtur, da jeg ikke havde regnet med at skulle opholde mig udendørs i længere tid midt om natten, og skal pludselig selv til at finde resten af vejen hjem. Til fods. Uforberedt.
Idet jeg endelig kommer hjem tjekker jeg tilfældigvis rejseplanen en sidste gang, da jeg simpelthen ikke kan tro, hvor latterlig en service jeg har været ude for, og da ser jeg så til min store forundring, at samtlige togafgange, jeg 1½ time tidligere havde fået at vide var aflyst, pludselig står angivet som om, de aldrig har været aflyst. Er I klar over, hvor røvsnydt jeg herefter føler mig?
Ja, så kan det da godt være, at I skriver på Rejseplanen, at dén information, der gives dér, ikke er bindende, men det kunne enhver amatør jo have skrevet, og hvis man ikke kan stole på rejseplanens informationer, hvad kan man så i det hele taget stole på, når man forsøger at tilrettelægge sine rejser i og omkring vores hovedstad? Er I klar over, hvor mange mennesker, der er nødsaget til at stole på Rejseplanen? Og hvor mange, der ofte skuffes?
Det er overhovedet ikke godt nok, DSB! I aften/nat har været en dårlig oplevelse for mig, jeres faste kunde. Det håber jeg sandelig, I selv kan se. Men det var ikke den første.
Alt for ofte er der aflysninger, ændringer, forlænget køretid mv. hos jer. Et problem, som jeg føler, jeg har måttet tolerere lidt for ofte efterhånden.
I har været skyld i for sene ankomster på arbejdet og reprimander fra chefen lidt for mange gange efterhånden; ligeledes i for sene ankomster på studiet og misset undervisning lidt for mange gange efterhånden. Fordi I gang på gang er upålidelige, bliver jeg efterhånden anset for værende upålidelig og møde-ustabil.
Hvordan har I det med det?
Jeg er sikker på, jeg ikke er den eneste, der sidder tilbage med en følelse af at være taget ved næsen: Min kæreste kan bekræfte mig; mine venner kan bekræfte mig; mine studiekammerater kan bekræfte mig.
Dertil kommer jeres betydning for Københavns ansigt udadtil.
Jeg tænker tit og ofte på, hvad mon ikke alle vores turister tænker, når de oplever, hvor decideret upålideligt og kundefjendligt vores offentlige transportsystem er her i Storkøbenhavn? Ikke nok med at der fra jeres side halvdelen af tiden ses stort på jeres egne fastsatte tidsplaner og mere eller mindre spontant introduceres tidsplansændringer og aflysninger på efterhånden daglig basis (tænk blot på kystbanen til eksempel); priserne på rejserne (det være sig ved brug af mobilbilletter såvel som Rejsekort og Ungdomskort) hos jer er tilmed usandsynligt høje, når man tager I betragtning, hvor dårlig jeres service er, og hvor mange penge DSB modtager årligt fra staten til driften (helt nøjagtigt DKK 3,8 milliarder (!) i 2018 iflg. dr.dk (og jeg havde tilføjet link til kilden, hvis ellers Trustpilot havde tilladt det).
Og som om det ikke var nok, så er jeres billetsystem med forskellige betalingsløsninger og zoneinddeling immervæk også så uigennemskueligt at ikke engang mine norske venner, som udmærket forstår dansk (og engelsk for dén sags skyld) kan finde hoved og hale i, hvad de skal betale for deres transport, når de er på besøg her. Ja jeg har selv svært ved det, når jeg ikke har et ungdomskort til rådighed.
Og skulle en stakkels udlænding vise sig at have misforstået billetsystemet, er der no mercy, når billetkontrollørerne kommer: så udskrives der ufortrødent store bøder for deres uvidenhed.
Det er pinligt, DSB. Pinligt for os som folk og som storby-brand udadtil. Og det er til besvær for byens egen befolkning.
Hvis ikke det var fordi I har monopol på offentlig transport i vores hovedstad havde jeg for længst fundet andre alternativer. Jeg håber virkelig, s-togene snarest muligt bliver solgt til højestbydende som nyligt foreslået (og jeg havde tilføjet link til kilden, hvis ellers Trustpilot havde tilladt det).
Jeg ønsker ingen undskyldning eller kompensation, jeg vil bare se forbedringer. For alvor!
- En meget frustreret rejsende